Jordan Peterson

Elämä ja ura

Petersonilla on isänsä puolelta norjalaisia sukujuuria. Hän varttui pienessä Fairview’n kaupungissa Albertassa. Peterson on opiskellut Albertan yliopistossa ja McGill-yliopistossa valtiotieteiden ja psykologian kandidaatiksi ja psykologian tohtoriksi. Hän on toiminut Harvardin yliopiston psykologian laitoksella dosenttina ja myöhemmin professorina. Vuodesta 1998 hän on toiminut psykologian professorina Toronton yliopistossa.
Petersonin tutkimusalueita ovat kliininen psykologia sekä sosiaali- ja persoonallisuuspsykologia. Hänen tutkimuskohteitaan ovat olleet esimerkiksi persoonallisuuden ja suorituskyvyn kehittäminen ja mittaaminen. Varsinaisen akateemisen tutkimustyönsä ulkopuolella Peterson on kehittänyt jungilaisen syvyyspsykologian alaan kuuluvaa kunnianhimoista poikkitieteellistä teoriaa, joka käsittelee muun muassa uskonnon ja ideologisuuden psykologiaa.
Vuonna 1999 Peterson julkaisi pääteoksensa Maps on Meaning, jossa hän yritti selittää uskontojen ja myyttien psykologista ja biologista perustaa yhdistelemällä Carl Gustav Jungin teoriaa arkkityypeistä muun muassa neuro-, evoluutio- ja persoonallisuuspsykologiaan. Lisäksi Peterson yritti selittää teoksessaan totalitarististen järjestelmien psykologista perustaa, aihetta, johon hän suhtautuu ilmeisen intohimoisesti (Peterson on esimerkiksi täyttänyt asuntonsa keräilemällään neuvostoliittolaisella propagandataiteella). Teos ei saavuttanut laajempaa tunnettuutta, ja Peterson jatkoi uraansa professorina ja tutkijana ja alkoi julkaista luentojaan YouTubessa.
Syksyllä 2016 Peterson nousi äkisti kansainväliseeni julkisuuteen julkaistuaan YouTube-kanavallaan videon, jossa julisti kieltäyvänsä käyttämästä keinotekoisia pronomineja, jos häneltä sitä - Ontariossa valmisteilla olleen C 16 -lain perusteella - vaadittaisiin. Petersonista muodostui nopeasti julkinen intellektuelli, ja hän pääsi osallistumaan julkiseen keskusteluun, missä hän kritisoi voimakkaasti postmodernismia ja poliittista korrektiutta.  Peterson on sittemmin saanut merkittävää maailmanlaajuista näkyvyyttä tiedotusvälineissä ja sosiaalisessa mediassa. Lisäksi hän on pitänyt iihailijoilleen yksityisiä esitelmiä esimerkiksi Raamatun tulkinnasta Maps of Meaning -teoksessaan esittämän filosofian valossa ja kiertänyt maailmaa saarnaamassa self help -oppejaan bestselleriksi nousseen 12 elämänohjetta -kirjansa julkaisukiertueella.
Peterson ei puhu akateemiseen tyyliin, vaan luonnehtii itseään preeriasaarnaajaksi. Hän kiertää maailmalla puhumassa keskeisistä aiheistaan. Hän esiintyi Suomessa marraskuussa 2018.
Peterson on arvioinut, että hänen ihailijajoukkonsa koostuu 80-prosenttisesti miehistä, joista useimmat ovat nuoria.
Peterson on osa Eric Weinsteinin nimeämää niin kutsuttua Intellectual Dark Web -ryhmää.

Näkemyksiä

Peterson on kritisoinut voimakkaasti ”postmodernia vasemmistoa”, tai "postmodernia uusmarxismia", joka hänen mukaansa on ottanut vallan länsimaisessa keskustelussa, ennen kaikkea akatemiassa. Hän viittaa näillä termeillä länsimaisissa yliopistoissa hänen mukaansa hegemonisen aseman saavuttaneeseen identiteettipolitiikalle omistautuneeseen ideologiaan, jonka hän katsoo suhtautuvat vihamielisesti länsimaiseen kulttuuriin yleensä ja sananvapauteen erityisesti. Petersonin mukaan se olisi lainannut klassisesta marxilaisuudesta uhri-hyväksikäyttäjä asetelman, jossa työväenluokka olisi korvattu erilaisilla vähemmistö- ja marginaaliryhmillä. Uusvasemmistolaisen aktivismin ideologisiksi taustapiruiksi Petersonin olettamien "jälkistrukturalismia" edustavien filosofien ajattelua koskevien tulkintojen lähteenä on pitkälti kanadalaisen objektivistin Stephen Hicksin (Ayn Randin filosofian seuraajan) kirjaa Explaining Postmodernism. 
Feminismiä ja naistutkimusta Peterson on kritisoinut empiirisesti todennettujen biologisten sukupuolierojen kieltämisestä esimerkiksi ns. palkkakuilun yhteydessä. Petersonin mukaan miesten valta-aseman nimittäminen tyrannimaiseksi patriarkaatiksi on väärin. Hän on hyökännyt voimakkaasti myös oikeistolaista "identiteettipolitiikkaa" vastaan.  
Petersonin mukaan omistautuminen radikaaleille poliittisille liikkeille on tyypillisesti oire siitä, etteivät ihmiset ole laittaneet omaa elämäänsä järjestykseen: he syyttävät maailmaa, koska eivät halua ottaa vastuuta omasta elämästään. Petersonin, joka on kutsunut itseään myös "radikaaliksi individualistiksi", mukaan, kuten hän asia 12 elämänohjetta -teoksensa eräässä säännössä muotoilee, ihmisen tulisi siivota huoneensa täydelliseen järjestykseen ennen kuin siirtyy kritisoimaan maailmaa. Länsimaista liberaalia kapitalismia siinä muodossa, jossa se on vallitseva, Peterson pitää menestyksenä, ja hän suhtautuu optimistisesti sen kykyyn ratkaista esimerkiksi globaali köyhyyden ongelma. Peterson on myös kutsunut itseään klassiseksi liberaaliksi.  
Peterson on arvostellut myös ympäristöliikettä ja uskoo ihmisvastaisuuden olevan sen taustalla. Hän esimerkiksi kiistää väestönkasvun ja liikakansoituksen olevan ongelmia, eikä usko ihmislähtöiseen ilmastonmuutokseen ja epäilee teorian taustalla olevan antikapitalistisia (tai uusmarxilaisia) motivaatioita. Peterson myös kiistää väitteet siitä, että öljyvarat olisivat ehtymässä, mistä todisteen hänen mukaansa tarjoaa liuskeöljyn ilmaantuminen markkinoille ja se, että vaikka öljyvarojen hupenemisesta on puhuttu jo 50 vuotta, Yhdysvallat on vielä öljyn nettoviejä.  
Maailmankatsomukseltaan Peterson on jungilainen, jonkin sortin pragmatisti ja hänen kannattamansa metafysiikka on idealistista. Peterson on kiinnostunut myös parapsykologiasta, ja hän on sanonut uskovansa, että muinaisesta taiteesta löytyvät kaksoisspiraalikuviot kuvaisivat DNA:ta.
Petersonin ruokavalio (ns. lihansyöjädietti) koostuu yksinomaan naudanlihasta, ja hän väittää, että hänen dieettinsä on parantanut hänen mielenterveydelliset ongelmansa.

Arviot

Professori Paul Thagard ja filosofit Kate Manne ja Panu Raatikainen ovat kritisoineet Petersonin ajattelua muun muassa näennäistieteellisyydestä. Raatikainen on myös todennut Petersonin tulkintoja ranskalaisten "postmodernistien" filosofioista olevan pitkälti olkinukkeja esimerkiksi todeten, että vaikuttaa siltä, että "Petersonin ”Derrida” on hänen itse Hicksin ja muiden pohjalta luomansa mielikuvitusolento." 
Taloustieteilijä Tyler Cowen on luonnehtinut Petersonia ”aikamme vaikutusvaltaisimmaksi länsimaiseksi ajattelijaksi”. Yhdysvaltalainen psykologi Izzy Kalman taas on kehunut muun muassa hänen psykologian ja filosofian tuntemustaan sekä intohimoista suhtautumistaan totuuteen. Helsingin Sanomien Nyt-liitteessä häntä on nimitetty oikeiston suosikkiälyköksi.

Yksityiselämä

Peterson on ollut vuodesta 1989 naimisissa Tammy Robertsin kanssa, ja heillä on kaksi lasta. Kesällä 2019 Peterson paljasti julkisuuteen, että hänen vaimonsa on sairastunut vakavaan munuaissyöpään.